Pasiūlymas TARYBOS SPRENDIMAS kuriuo iš dalies keičiamas Sprendimas 2007/198/Euratomas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas /* COM/2014/0459 final - 2014/0215 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2010 m. liepos 12 d. išvadose dėl Komisijos komunikato „ITER projekto įgyvendinimo padėtis ir galimi paskesni veiksmai“ Taryba paprašė Europos Komisijos išnagrinėti ir nustatyti būdus, kuriais Komisija, valstybės narės ir ITER projekto įgyvendinimo ir branduolių sintezės energetikos vystymo bendroji įmonė „Fusion for Energy“ (F4E) turėtų vykdyti su ITER susijusias pareigas ir užduotis. 2010 m. lapkričio 9 d. išleistame Komisijos tarnybų darbiniame dokumente „Kuriant patikimą ITER projekto administravimą ir valdymą“ buvo nustatytas išsamus veiksmų sąrašas, tarptautiniu lygmeniu iš esmės skirtas ITER organizacijai (IO), o Europos lygmeniu – F4E. 2013 m. liepos 1 d. Kroatijai įstojus į Europos Sąjungą, reikėtų iš dalies pakeisti F4E įstatus, kad Kroatijai F4E valdyboje būtų suteiktos balsavimo teisės. Pasinaudodama šio pakeitimo galimybe ir vadovaudamasi 2010 m. Komisijos tarnybų darbiniu dokumentu, Komisija siūlo priimti papildomų pakeitimų F4E administravimui ir valdymui pagerinti. Šiuos pasiūlymus išsamiai apsvarsčius su F4E valdybos nariais ir pasikeitus nuomonėmis, 2013 m. gruodžio 9–10 d. posėdyje valdyba vieningai priėmė siūlomus pakeitimus. Remiantis F4E įstatų 21 straipsnyje nustatyta pakeitimų procedūra, valdybai patvirtinus siūlomus pakeitimus, Komisija įstatų pakeitimo pasiūlymą gali pateikti Tarybai priimti. Todėl, remdamasi Euratomo sutarties 50 straipsniu ir F4E įstatų 21 straipsniu, Komisija Tarybai teikia pasiūlymą patvirtinti tuos pakeitimus. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Pagrindinės F4E suinteresuotosios šalys yra F4E valdybos nariai. Jos veikloje dalyvauja visų valstybių narių, Šveicarijos ir Euratomo atstovai, su kuriais, remiantis F4E įstatų 6 straipsnio 4 dalimi, būtina konsultuotis dėl bet kokio pasiūlymo iš dalies pakeisti F4E įstatus ir jie turi jam pritarti. Dėl šios priežasties 2013 m. birželio mėn. Komisija pateikė valdybai pasiūlymo iš dalies pakeisti F4E įstatus projektą. Tada valdyba nusprendė sudaryti ad hoc grupę, kuriai pirmininkautų valdybos pirmininkas, turintis įgaliojimus siekti bendro narių sutarimo dėl pasiūlymo iš dalies pakeisti įstatus. 2013 m. spalio 21 d. įvyko pirmas minėtos ad hoc grupės posėdis, po šio posėdžio parengtas ir 2013 m. gruodžio 9–10 d. valdybai pateiktas pasiūlymo projektas. Per tą posėdį valdyba vieningai priėmė pasiūlytus pakeitimus, taigi dabar Komisija pasiūlymą gali pateikti Tarybai patvirtinti. 3. TEISINIAI PASIŪLYMO ASPEKTAI 1. Naujas Vykdomojo komiteto vaidmens apibrėžimas, Viešųjų pirkimų ir sutarčių komiteto ir biuro sukūrimas Šiuo metu Vykdomajam komitetui patikėtos užduotys būtų paskirstytos dviem komitetams: Administravimo ir valdymo komitetui bei Viešųjų pirkimų ir sutarčių komitetui. Siūlomas minėtų užduočių atskyrimas suteikia galimybę tinkamiau suderinti šių dviejų komitetų sudėtį: pirmąjį sudarytų narių atstovai, o antrąjį – asmeniškai veikiantys ekspertai. Administravimo ir valdymo komitetas valdybai rengtų, inter alia, nuomones ir rekomendacijas dėl biudžeto, išteklių sąmatų plano, metinių finansinių ataskaitų, projekto plano, darbo programos ir t. t. Viešųjų pirkimų ir sutarčių komitetas F4E direktoriui teiktų rekomendacijas dėl sutarčių sudarymo ir turėtų tik patariamąją funkciją, kitaip nei patvirtinimo funkciją turintis dabartinis Vykdomasis komitetas. Šis pakeitimas visiškai atitinka prerogatyvas, suteiktas F4E direktoriui, kaip įgaliojimus suteikiančiam pareigūnui. Komisijos Vidaus audito tarnyba pažymėjo, kad už sutarčių sudarymą yra atsakingas direktorius ir jis neturėtų deleguoti šios atsakomybės komitetui, kurios narius ad personam skiria valdyba. Biuras (komitetas, kuris pradiniame Tarybos sprendime, kuriuo įsteigta F4E, nebuvo apibrėžtas) įsteigtas 2011 m. valdybos sprendimu kaip pavaldus organas, skirtas valdybai padėti rengti sprendimus. Dabar siūloma į F4E įstatus įtraukti konkrečią nuostatą dėl šio komiteto, kadangi, valdybos nuomone, pasitvirtino, jog jis yra naudinga priemonė, padedanti jai efektyviau dirbti. 2. Euratomo teisių sustiprinimas „teisėtumo išlygos“ atžvilgiu Remiantis dabartinių F4E įstatų 6 straipsnio 6 dalimi, Euratomas turi teisę pareikšti išlygą dėl valdybos sprendimo, jei, jo nuomone, tas sprendimas gali prieštarauti Bendrijos teisei. Tokiu atveju sprendimo taikymas sustabdomas ir jis perduodamas Komisijai jo teisėtumui peržiūrėti. Vis dėlto valdyba gali priimti sprendimą net jei jo teisėtumas užginčijamas Komisijos nuomone. Komisijos teisių sustiprinimas „teisėtumo išlygos“ nuostatos atžvilgiu užtikrintų valdybos sprendimų suderinamumą su Bendrijos teise pagal Europos Sąjungos sutarties 17 straipsnį, kuriame teigiama, kad Komisija „užtikrina, kad Sutartys ir priemonės, kurių jomis vadovaudamosi imasi institucijos, būtų taikomos“. Padarius šį pakeitimą, valdyba sprendimo priimti negalėtų, jei Komisijos pateiktoje nuomonėje būtų abejojama dėl jo teisėtumo. 3. Privilegijuota partnerystė su paskirtomis branduolių sintezės mokslinių tyrimų ir technologinės plėtros srities organizacijomis Šiuo pakeitimu siekiama sukurti stabilius santykius su Europos branduolių sintezės laboratorijomis. Šie santykiai svarbūs siekiant, kad Europos branduolių sintezės programa būtų vykdoma efektyviai ir veiksmingai, F4E būtų pajėgi vykdyti savo funkcijas ir kad būtų optimizuotas Europos branduolių sintezės laboratorijų pajėgumas ir dalyvavimas. Branduolių sintezės laboratorijoms šie santykiai taptų stabiliu daugiamečio veiklos plano pagrindu, o įmonei F4E jais būtų užtikrinama stabili ir patikima su moksliniais tyrimais ir technologine plėtra susijusi parama, grindžiama per paskutinius trisdešimt Europos branduolių sintezės programos vykdymo metų sukauptomis ir ateityje sukaupsimomis žiniomis bei praktine patirtimi. Tai būtų naudinga ir Europos branduolių sintezės programai, nes būtų geriau panaudojami ištekliai ir užtikrinama, kad būtų mažiau trukdžių ir pastangų dubliavimo, o nacionalinis finansavimas būtų optimaliai derinamas su Bendrijos finansavimu, teikiamu per F4E. 4. Pritaikymas, susijęs su naujuoju finansiniu pagrindų reglamentu Neseniai Komisija priėmė naują finansinį pagrindų reglamentą, skirtą Europos Parlamento ir Tarybos reglamento (ES, Euratomas) Nr. 966/2012 208 straipsnyje nurodytoms įstaigoms. Naujajame reglamente yra nuostatų, kurias reikia įtraukti į steigiamąjį aktą (Tarybos sprendimą) arba į pagrindinį aktą (įstatus), kuriais įsteigiamos šios įstaigos, o tai taikoma ir F4E. Pakeitimai yra tik techninio pobūdžio, taigi nedaro įtakos valdybos patvirtinto pasiūlymo esmei. Šiomis aplinkybėmis svarbu pažymėti, kad remiantis 208 straipsnio 3 dalimi Komisijos vidaus auditorius vykdo F4E vidaus auditoriaus įgaliojimus. Todėl Tarybos sprendimo 5 straipsnio 2 dalis, kurioje kalbama apie tai, kad bendroji įmonė įsteigia savo vidaus audito tarnybą, turi būti išbraukta. Atitinkamai, įstatų III priedo 3 punktas iš dalies pakeistas nurodant, kad bendroji įmonė nustato audito struktūrą. 5. Pakeitimas, būtinas siekiant įstatus suderinti su 2013 m. gruodžio mėn. Tarybos patvirtintu naujuoju F4E veiklos finansavimo pagrindiniu aktu Atsižvelgiant į Tarybos sprendimą dėl F4E veiklos finansavimo 2014–2020 m., F4E įstatai turi būti iš dalies pakeisti. Dabartinių F4E įstatų 12 straipsnio a punkte numatoma, kad Euratomo įnašas turi būti teikiamas pagal Bendrijos mokslinių tyrimų ir mokymo programas, priimtas pagal Sutarties 7 straipsnį. Šią nuostatą reikia iš dalies pakeisti siekiant atsižvelgti į tai, kad F4E finansavimas 2014–2020 m. laikotarpiu bus teikiamas ne pagal bendrąją Euratomo programą, bet pagal naująjį Tarybos sprendimą, grindžiamą Sutarties 47 straipsniu. Be to, į Tarybos sprendimą, kuriuo įsteigiama Branduolių sintezės energetikos vystymo bendroji įmonė, įterptas naujas 5aa straipsnis siekiant, kad bendroji įmonė sustiprintų savo narių finansinių interesų apsaugą. 6. Kroatijos balsavimo teisės Per 2013 m. birželio 10–11 d. posėdį valdybos sprendimu Kroatijai pasiūlyta suteikti du balsus valdyboje. 4. POVEIKIS BIUDŽETUI Šis Tarybos sprendimo pasiūlymas poveikio biudžetui neturi. F4E veiklos finansavimas 2014–2020 m. laikotarpiu nustatytas 2013 m. gruodžio 13 d. Tarybos sprendimu 2013/791/Euratomas. 2014/0215 (NLE) Pasiūlymas TARYBOS SPRENDIMAS kuriuo iš dalies keičiamas Sprendimas 2007/198/Euratomas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas EUROPOS SĄJUNGOS TARYBA, atsižvelgdama į Europos atominės energijos bendrijos steigimo sutartį, ypač į jos 47 straipsnio trečią bei ketvirtą pastraipas ir 48 straipsnį, atsižvelgdama į Europos Komisijos pasiūlymą, kadangi: (1) Tarybos sprendimu 2007/198/Euratomas[1] įsteigta Europos ITER įgyvendinimo ir branduolių sintezės energetikos vystymo bendroji įmonė (toliau – bendroji įmonė), turinti teikti Europos atominės energijos bendrijos (toliau – Euratomas) įnašą, skirtą Tarptautinei ITER branduolio sintezės energijos organizacijai, ir įnašą, kurio reikia su Japonija vykdomai platesnio požiūrio veiklai, taip pat rengti ir koordinuoti veiklos programą, skirtą pasirengti demonstracinio branduolių sintezės reaktoriaus ir susijusių įrenginių statybai; (2) Sprendimas 2007/198/Euratomas iš dalies pakeistas Tarybos sprendimu 2013/791/Euratomas[2], kad būtų galima finansuoti 2014–2020 m. laikotarpiu vykdomą bendrosios įmonės veiklą; (3) 2010 m. liepos 12 d. išvadose dėl Komisijos komunikato „ITER projekto įgyvendinimo padėtis ir galimi paskesni veiksmai“[3] Taryba paprašė Komisijos išnagrinėti ir nustatyti būdus, kuriais Komisija, valstybės narės ir bendroji įmonė turėtų vykdyti su ITER susijusias pareigas ir užduotis; (4) 2010 m. lapkričio 9 d. paskelbtame Komisijos tarnybų darbiniame dokumente „Kuriant patikimą ITER projekto administravimą ir valdymą“[4] nustatytas išsamus veiksmų sąrašas, kurį tarptautiniu lygmeniu iš esmės turi vykdyti ITER organizacija arba Europos lygmeniu – bendroji įmonė; (5) 2013 m. liepos 1 d. Kroatijai įstojus į Sąjungą būtina iš dalies pakeisti bendrosios įmonės įstatus, kad Kroatijai bendrosios įmonės valdyboje būtų suteiktos balsavimo teisės. Minėtus įstatus taip pat reikia iš dalies pakeisti siekiant pagerinti bendrosios įmonės administravimą ir valdymą. Atsižvelgiant į Europos atominės energijos bendrijos steigimo sutarties pakeitimus, padarytus Lisabonos sutartimi, taip pat būtina atnaujinti nuorodą į nuostatas, susijusias su Europos Sąjungos Teisingumo Teismu; (6) remdamasi bendrosios įmonės įstatais, bendrosios įmonės valdyba patvirtino Komisijos pasiūlytus Sprendimo 2007/198/Euratomas pakeitimus; (7) reikėtų įsteigti Administravimo ir valdymo komitetą nuomonėms ir rekomendacijoms dėl valdybos priimamų pagrindinių dokumentų rengti. Direktoriaus arba valdybos prašymu šis komitetas taip pat turėtų teikti konsultacijas ar rekomendacijas konkrečiais administravimo ir finansiniais klausimais. Valdyba turėtų turėti galią šiam komitetui deleguoti užduotis. Bet kuris bendrosios įmonės narys turėtų turėti teisę skirti atstovą dirbti šiame komitete; (8) reikėtų įsteigti Viešųjų pirkimų ir sutarčių komitetą, kuris bendrosios įmonės direktoriui teiktų rekomendacijas sutarčių sudarymo, dotacijų ir kitais susijusiais klausimais. Šio komiteto narius asmeniškai turėtų skirti valdyba; (9) reikėtų įsteigti biurą, kuris padėtų valdybai rengti sprendimus. Valdyba turėtų turėti galią biurui deleguoti užduotis. Biuro nariai turėtų būti valdybos pirmininkas, valdybos komitetų pirmininkai, Euratomo atstovas ir ITER priimančiosios valstybės (Prancūzijos) atstovas. Valdyba turėtų turėti galią į biurą skirti papildomų asmenų; (10) remdamasi Europos Sąjungos sutarties 17 straipsniu, Komisija turi užtikrinti, kad Sutartys ir priemonės, kurių jomis vadovaudamosi imasi institucijos, būtų taikomos. Todėl reikėtų sustiprinti Komisijos teises siekiant užtikrinti valdybos sprendimų suderinamumą su Sąjungos teise; (11) pageidautina, kad būtų sukurtas branduolių sintezės mokslinių ir technologinių tyrimų srityje veikiančių paskirtų organizacijų tinklas, kad bendrajai įmonei būtų teikiama stabili ir ilgalaikė su moksliniais tyrimais ir technologine plėtra susijusi parama, grindžiama vykdant Europos branduolių programą sukauptomis ir ateityje sukaupsimomis žiniomis bei praktine patirtimi; (12) būtina atsižvelgti į Europos Parlamento ir Tarybos reglamento (ES, Euratomas) Nr. 966/2012[5] ir Komisijos deleguotojo reglamento (ES) Nr. 1268/2012[6] atitinkamas nuostatas, ypač į Komisijos vidaus auditoriaus kaip bendrosios įmonės vidaus auditoriaus vaidmenį; (13) Sprendimu 2007/198/Euratomas, iš dalies pakeistu Sprendimu 2013/791/Euratomas, užtikrinamas bendrosios įmonės veiklos finansavimas 2014–2020 m. laikotarpiu. Bendrosios įmonės įstatų 12 straipsnio a punkte numatoma, kad Euratomo įnašas turi būti teikiamas pagal Bendrijos mokslinių tyrimų ir mokymo programas, priimtas pagal Sutarties 7 straipsnį. Tą nuostatą reikėtų iš dalies pakeisti atsižvelgiant į tai, kad 2014–2020 m. laikotarpio finansavimas nebebus skiriamas pagal bendrąją Euratomo programą; (14) taip pat tikslinga atnaujinti Sprendimo 2007/198/Euratomas nuostatas dėl narių finansinių interesų apsaugos; (15) todėl Sprendimas 2007/198/Euratomas turėtų būti atitinkamai iš dalies pakeistas, PRIĖMĖ ŠĮ SPRENDIMĄ: 1 straipsnis Sprendimas 2007/198/Euratomas iš dalies keičiamas taip: 1) 5 straipsnis iš dalies keičiamas taip: a) 1 dalis papildoma tokiu sakiniu: „Bendroji įmonė gali skirti dotacijas ir premijas remdamasi savo finansinio reglamento taisyklėmis.“; b) 2 dalis išbraukiama; 2) įterpiamas šis 5aa straipsnis: „5aa straipsnis Narių finansinių interesų apsauga Bendroji įmonė užtikrina, kad jos narių finansiniai interesai būtų tinkamai apsaugoti, atlikdama arba pavesdama atlikti tinkamą vidaus ir išorės kontrolę.“; 3) 9 straipsnio 3 dalis pakeičiama taip: „Laikantis Sutarties dėl Europos Sąjungos veikimo 263 ir 265 straipsniuose numatytų sąlygų Teisingumo Teismo jurisdikcijai priklauso nagrinėti bendrajai įmonei pareikštus ieškinius, įskaitant ieškinius dėl įmonės valdybos sprendimų.“; 4) priedas iš dalies keičiamas pagal šio sprendimo priedą. 2 straipsnis Taikymas Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. Priimta Briuselyje Tarybos vardu Pirmininkas [1] 2007 m. kovo 27 d. Tarybos sprendimas 2007/198/Euratomas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas (OL L 90, 2007 3 30, p. 58). [2] 2013 m. gruodžio 13 d. Tarybos sprendimas 2013/791/Euratomas, kuriuo iš dalies keičiamas Sprendimas 2007/198/Euratomas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas (OL L 349, 2013 12 21, p. 100). [3] 2010 m. gegužės 4 d. COM(2010) 226 galutinis. [4] 2010 m. lapkričio 9 d. SEC(2010) 1386 galutinis. [5] 2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1). [6] 2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1). PRIEDAS prie Pasiūlymo dėl Tarybos sprendimo kuriuo iš dalies keičiamas Sprendimas 2007/198/Euratomas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas PRIEDAS Priedas iš dalies keičiamas taip: (1) 5 straipsnis iš dalies keičiamas taip: (a) pavadinimas pakeičiamas taip: „Organai ir komitetai“; (b) 2 dalis pakeičiama taip: „2. Remiantis 8a ir 9a straipsniais valdybai padeda Administravimo ir valdymo komitetas ir biuras.“; (c) įterpiama ši 2a dalis: „2a. Bendrosios įmonės komitetai yra Administravimo ir valdymo komitetas, biuras bei Viešųjų pirkimų ir sutarčių komitetas (toliau – komitetai).“; (d) 3 dalis pakeičiama taip: „3. Remiantis 8b straipsniu direktorius tariasi su Viešųjų pirkimų ir sutarčių komitetu.“; (e) pridedama ši 4 dalis: „4. Remiantis 9 straipsniu valdyba ir direktorius tariasi su technine patariamąja grupe.“; (2) 6 straipsnis iš dalies keičiamas taip: (a) 3 dalis iš dalies keičiama taip: i) b ir c punktai pakeičiami taip: „b) steigia pavaldžius organus; c) skiria komitetų ir visų pagal b punktą įsteigtų pavaldžių organų pirmininkus ir narius;“; ii) d punkte žodžiai „darbo programas“ pakeičiami žodžiais „darbo programą“; iii) e punktas pakeičiamas taip: „e) priima metinį biudžetą (įskaitant konkrečias dalis, susijusias su administracinėmis ir personalo išlaidomis) ir teikia nuomonę apie metines finansines ataskaitas;“; iv) n punktas pakeičiamas taip: „n) tvirtina sudaromas sutartis ar susitarimus dėl bendradarbiavimo su trečiosiomis šalimis ir su trečiųjų šalių institucijomis, įmonėmis ar asmenimis arba tarptautinėmis organizacijomis, išskyrus viešųjų pirkimų susitarimus, susijusius su 3 straipsnio 1 dalies b ir c punktuose ir 3 straipsnio 2 dalies a punkte nustatyta veikla;“; v) o punktas pakeičiamas taip: „o) vertina bendrosios įmonės metinę pažangos ataskaitą, atsižvelgdama į jos darbo programą ir išteklius;“; vi) q punktas išbraukiamas; (b) 6 dalies trečia ir ketvirta pastraipos pakeičiamos taip: „Komisija nuomonę dėl valdybos sprendimo teisėtumo gali priimti per mėnesį nuo klausimo perdavimo Komisijai; jei Komisija to nepadaro, laikoma, kad valdybos sprendimas yra patvirtintas. Valdyba dar kartą išnagrinėja savo sprendimą atsižvelgdama į Komisijos nuomonę, kad prireikus būtų užtikrinta atitiktis Bendrijos teisei.“; (c) 9 ir 10 dalys pakeičiamos taip: „9. Jei atskirais atvejais nenusprendžiama kitaip, valdybos posėdžiuose dalyvauja bendrosios įmonės direktorius ir komitetų pirmininkai. 10. Valdyba dviejų trečdalių visų balsų dauguma priima savo darbo tvarkos taisykles. Valdyba dviejų trečdalių visų balsų dauguma tvirtina komitetų darbo tvarkos taisykles.“; (3) 7 straipsnis išbraukiamas; (4) 8 straipsnio 4 dalis iš dalies keičiama taip: (a) pirma pastraipa pakeičiama taip: „Direktorius įgyvendina darbo programą ir vadovauja 3 straipsnyje nurodytos veiklos vykdymui. Jis teikia valdybai, komitetams ir bet kuriems kitiems pavaldiems organams visą jų funkcijoms atlikti reikalingą informaciją.“; (b) c punkte žodžiai „darbo programas“ pakeičiami žodžiais „darbo programą“, i punkte žodžiai „darbo programose“ pakeičiami žodžiais „darbo programoje“; (c) j ir k punktai pakeičiami taip: „j) rengia kitas ataskaitas, kurių gali paprašyti valdyba arba komitetai; k) padeda valdybai ir komitetams teikdamas sekretoriato paslaugas;“; (5) įterpiami šie 8a ir 8b straipsniai: „8a straipsnis Administravimo ir valdymo komitetas 1. Direktoriui arba valdybai paprašius Administravimo ir valdymo komitetas teikia konsultacijas ar rekomendacijas konkrečiais klausimais, susijusiais su administraciniu ir finansiniu bendrosios įmonės planavimu, ir vykdo bet kurias kitas užduotis, kurias valdyba gali jam deleguoti. 2. Administravimo ir valdymo komitetas valdybai visų pirma rengia nuomones ir rekomendacijas dėl biudžeto, metinių finansinių ataskaitų, projekto plano, darbo programos, išteklių sąmatos plano, personalo etatų plano, personalo politikos plano ir kitų susijusių klausimų. 3. Administravimo ir valdymo komiteto narius skiria valdyba iš narių paskirtų atstovų. Vienas iš komiteto narių yra Euratomas. 4. Administravimo ir valdymo komiteto nariai vykdo savo pareigas bendrosios įmonės bendro intereso labui. 5. Gavęs išankstinį valdybos pritarimą, Administravimo ir valdymo komitetas priima savo darbo tvarkos taisykles. 8b straipsnis Viešųjų pirkimų ir sutarčių komitetas 1. Viešųjų pirkimų ir sutarčių komitetas teikia direktoriui rekomendacijas su viešųjų pirkimų ir dotacijų veikla susijusių strategijų, sutarčių sudarymo ir peržiūros ir kitais susijusiais klausimais. 2. Viešųjų pirkimų ir sutarčių komiteto narius skiria valdyba iš asmenų, kurie turi pripažintą autoritetą ir profesinės patirties sutarčių sudarymo ir viešųjų pirkimų srityse. Valdybos nariai nėra Viešųjų pirkimų ir sutarčių komiteto nariai. 3. Viešųjų pirkimų ir sutarčių komiteto narių nevaržo jokie nurodymai. Vykdydami savo pareigas jie yra nepriklausomi. 4. Gavęs išankstinį valdybos pritarimą, Viešųjų pirkimų ir sutarčių komitetas priima savo darbo tvarkos taisykles.“; (6) 9 straipsnis pakeičiamas taip: „9 straipsnis Techninė patariamoji grupė 1. Techninė patariamoji grupė prireikus pataria valdybai ir direktoriui dėl projekto plano ir darbo programos priėmimo ir įgyvendinimo. 2. Techninės patariamosios grupės narius skiria valdyba iš asmenų, kurie turi pripažintą autoritetą ir profesinės patirties mokslinės ir inžinerinės branduolių sintezės ir susijusios veiklos srityse. 3. Techninės patariamosios grupės narių nevaržo jokie nurodymai. Vykdydami savo pareigas, jie yra nepriklausomi ir veikia bendrosios įmonės bendro intereso labui. 4. Gavusi išankstinį valdybos pritarimą, techninė patariamoji grupė priima savo darbo tvarkos taisykles.“; (7) įterpiamas šis 9a straipsnis: „9a straipsnis Biuras 1. Biuras padeda valdybai rengti sprendimus ir vykdo bet kurias kitas užduotis, kurias valdyba gali jam pavesti. 2. Nariai yra valdybos pirmininkas, komitetų pirmininkai, Euratomo atstovas ir ITER priimančiosios valstybės atstovas. Valdyba į biurą gali skirti papildomų asmenų. 3. Biuro pirmininkas yra valdybos pirmininkas. 4. Biuro nariai vykdo savo pareigas bendrosios įmonės bendro intereso labui. 5. Gavęs išankstinį valdybos pritarimą, biuras priima savo darbo tvarkos taisykles.“; (8) 11 straipsnis pakeičiamas taip: „11 straipsnis Darbo programa ir išteklių sąmatų planas Direktorius kiekvienais metais parengia ir pateikia valdybai projekto planą, išteklių sąmatų planą ir išsamią metinę darbo programą bei biudžetą.“; (9) 12 straipsnio 1 dalies a punktas pakeičiamas taip: „a) Euratomo įnašas teikiamas pagal Bendrijos mokslinių tyrimų ir mokymo programas, priimtas pagal Sutarties 7 straipsnį, arba pagal bet kurį kitą Tarybos priimtą sprendimą;“; (10) 14 straipsnis pakeičiamas taip: „14 straipsnis Metinė ataskaita Metinėje ataskaitoje apibūdinamas bendrosios įmonės darbo programos įgyvendinimas. Joje visų pirma nurodoma veikla, kurią vykdė bendroji įmonė, ir įvertinami rezultatai, pasiekti įgyvendinant tikslus ir laikantis nustatyto grafiko, taip pat su vykdoma veikla susijusi rizika bei išteklių panaudojimas ir visa bendrosios įmonės veikla. Metinę ataskaitą rengia direktorius, o valdyba ją vertina ir kartu su savo įvertinimu siunčia ją nariams, Komisijai, Europos Parlamentui ir Tarybai.“; (11) 15 straipsnio 1 dalies antroje pastraipoje žodžiai „birželio 15 d.“ pakeičiami žodžiais „birželio 1 d.“.; (12) įterpiamas šis 15a straipsnis: „15a straipsnis Tinklų kūrimas su paskirtomis branduolių sintezės mokslinių tyrimų ir technologinės plėtros srities organizacijomis 1. Įgyvendindama savo veiklą bendroji įmonė naudojasi branduolių sintezės mokslinių tyrimų ir technologinės plėtros srityje dirbančių kompetentingų viešųjų mokslinių tyrimų organizacijų sukauptomis žiniomis ir priemonėmis. 2. Valdyba direktoriaus siūlymu sudaro narių paskirtų kompetentingų organizacijų, galinčių individualiai arba per tinklus vykdyti mokslinių tyrimų ir technologinės plėtros veiklą ir taip padėti bendrajai įmonei įgyvendinti užduotis, sąrašą, kuris turi būti skelbiamas viešai. Šiai veiklai gali būti skiriama bendrosios įmonės finansinė parama. 3. Šio straipsnio 1 ir 2 dalies taikymo tvarka, kuria užtikrinamas viešųjų mokslinių tyrimų organizacijų skaidrumas ir konkurencija, nustatoma 13 straipsnyje ir III priede nurodytame finansiniame reglamente ir jo įgyvendinimo taisyklėse.“; (13) I priede po Bulgarijai skirto įrašo įterpiama eilutė: „ Kroatija || 2 “; (14) II priedas iš dalies keičiamas taip: (a) 2 dalis pakeičiama taip: „2. Visa metinių narystės įnašų suma n metais apskaičiuojama atsižvelgiant į tais metais bendrajai įmonei administruoti reikalingus išteklius, kuriuos išteklių sąmatų plane nustato valdyba.“; (b) 4 dalyje įrašomas c punktas: „c) valdyba narį gali apmokestinti kitais mokesčiais, jeigu tas narys iki nustatyto termino nesumoka savo įnašo.“; (15) III priedas iš dalies keičiamas taip: (a) 3 dalis pakeičiama taip: „3. Bendroji įmonė nustato vidaus audito struktūrą.“; (b) 5 dalies c punkte žodžiai „metinių darbo programų“ pakeičiami žodžiais „metinės darbo programos“; (c) 5 dalies f punktas pakeičiamas taip: „f) vidaus finansų kontrolės taisyklės ir procedūros, įskaitant deleguotuosius įgaliojimus;“; (d) 5 dalyje įrašomas k punktas: „k) dotacijų valdymo taisyklės.“; (e) 5 dalyje įrašoma ši pastraipa: „Taikant d punktą, biudžetiniai įsipareigojimai veiksmams, kurie vykdomi ilgiau negu vienerius finansinius metus, gali būti paskirstomi keleriems metams į metines dalis.“; (f) pridedama ši 10 dalis: „10. Bendroji įmonė priima įstatų 15a straipsnyje nurodyto tinklo su paskirtomis organizacijomis sukūrimo nuostatas ir taisykles. Tomis taisyklėmis užtikrinamas Europos viešųjų mokslinių tyrimų organizacijų skaidrumas ir konkurencija ir visų pirma nustatomi kriterijai, pagal kuriuos organizacija įtraukiama į narių paskirtų kompetentingų organizacijų sąrašą.“.